Les Normes de Castelló i la Casa Consistorial protagonitzen dues mocions aprovades pel Ple Municipal
2025-07-24

El Ple Municipal corresponent a la sessió ordinària de febrer que es va celebrar dimarts passat 23, van quedar aprovades mocions de diversa temàtica presentades pels diferents grups polítics.

El grup municipal Coalició Compromís va presentar una moció per a declarar Bé d’Interés Cultural (BIC) les Normes de Castelló. La moció es va aprovar amb els vots a favor de PSPV-PSOE, Coalició Compromís, Esquerra Unida, Totes amb Burjassot. Ciudadanos es va abstenir i el Partit Popular va votar en contra. Les Normes de Castelló, signades en 1932, són un total de 34 regles ortogràfiques aprovades i ratificades per destacades entitats i personalitats de l’àmbit lingüístic, cultural i polític de la Comunitat Valenciana, amb la idea d’adoptar un sistema ortogràfic unitari per a la llengua valenciana.

Tal com contempla la moció, “vist que la Conselleria d’Educació, Recerca, Cultura i Esport va publicar, al desembre de 2015, la resolució per a incoar l’expedient de declaració de Bé d’Interés Cultural Immaterial a favor de les Normes de Castelló”, l’acord adoptat pel Ple, passa per “manifestar l’adhesió del Ple de l’Ajuntament de Burjassot a tal resolució de la Conselleria d’Educació, per a la declaració de Bé d’Interés Cultural Immaterial les Normes de Castelló”.

D’altra banda, el grup municipal Esquerra Unida va presentar una moció per a la col·locació d’una placa commemorativa en l’edifici que albergava l’anterior Casa Consistorial. Aquesta moció es va aprovar amb els vots a favor de PSPV-PSOE, Coalició Compromís, Esquerra Unida, Ciudadanos i Partit Popular. Totes amb Burjassot es va abstenir. La moció argumenta que “donar a conéixer la història del nostre poble és molt interessant per a generar arrelament, protegir el seu patrimoni material i immaterial i posar les bases per al desenvolupament del turisme cultural”. Per açò, l’acord aprovat “insta l’equip de govern a col·locar una placa commemorativa en la plaça de Sant Joan de Ribera, en la seua confluència amb el carrer Blasco Ibáñez, que recorde que fa 150 anys, en 1865, aquest edifici va albergar la primera Casa Consistorial que va tenir l’Ajuntament de Burjassot”.